b'\n_START_ARTICLE_\nVeisiej\xc5\xb3 gimnazija\n_START_SECTION_\nIstorija\n_START_PARAGRAPH_\nVeisiej\xc5\xb3 parapijos mokykla ra\xc5\xa1ytiniuose \xc5\xa1altiniuose pamin\xc4\x97ta 1777 m., joje mok\xc4\x97si 8 mokiniai. 1915 ar 1916 m. Veisiejuose leista atidaryti lietuvi\xc5\xa1k\xc4\x85 pradin\xc4\x99 mokykl\xc4\x85. 1920 m. veik\xc4\x97 progimnazija, 1930 m. reorganizuota i pradin\xc4\x99 mokykl\xc4\x85. Vienas i\xc5\xa1 progimnazijoje dirbusi\xc5\xb3 mokytoj\xc5\xb3 buvo kompozitorius Juozas Neimontas, mokykloje dirb\xc4\x99s dar ir kelet\xc4\x85 pokario met\xc5\xb3. Baigiantis Antrajam pasauliniam karui 1944 m. spalio 9 d. mokyklos direktorius \xc4\xaf klases pakviet\xc4\x97 188 mokinius._NEWLINE_Mokykla dar ilgai glaud\xc4\x97si buvusi\xc5\xb3 dvaro r\xc5\xabm\xc5\xb3 de\xc5\xa1iniajame flygelyje, nes centrinis pastatas ir kairysis flygelis dar prie\xc5\xa1 kar\xc4\x85 buvo nugriauti. Be to, klas\xc4\x97s buvo \xc4\xafrengtos antrajame kult\xc5\xabros nam\xc5\xb3 auk\xc5\xa1te, buvusioje \xc5\xbeyd\xc5\xb3 sinagogoje, mokiniai mok\xc4\x97si dviejuose miestelio centre buvusiuose pastatuose, kur \xc5\xa1iandien yra mokyklos biblioteka ir Veisiej\xc5\xb3 kra\xc5\xa1to muziejus. Tik 1959 m. vaizdingoje An\xc4\x8dios e\xc5\xbeero pakrant\xc4\x97je pastatytas triauk\xc5\xa1tis tipinis mokyklos pastatas._NEWLINE_Mokini\xc5\xb3 skai\xc4\x8dius mokykloje vis did\xc4\x97jo ir mokyklos pastatas jau nebegal\xc4\x97jo sutalpinti vis\xc5\xb3, besimokan\xc4\x8di\xc5\xb3 Veisiej\xc5\xb3 vidurin\xc4\x97je. Buvo mokomasi dvejomis pamainomis, tebebuvo mokomasi miesto centre esan\xc4\x8diuose pastatuose, kult\xc5\xabros namuose. 1978 m. rugs\xc4\x97jo 1 d. mokyklos direktorius per\xc4\x97m\xc4\x97 simbolin\xc4\xaf trij\xc5\xb3 auk\xc5\xa1t\xc5\xb3 mokyklos priestato ir sporto sal\xc4\x97s rakt\xc4\x85, Veisiej\xc5\xb3 statybin\xc4\x97s organizacijos statybinink\xc5\xb3 pastatyt\xc5\xb3 per 10 m\xc4\x97nesi\xc5\xb3. 1991 m. pradini\xc5\xb3 klasi\xc5\xb3 mokiniai prad\xc4\x97jo mokytis naujame dviauk\xc5\xa1\xc4\x8diame pastate, kuriame buvo numatytas \xc4\xafkurti vaik\xc5\xb3 dar\xc5\xbeelis. 2010 m. mokyklai suteiktas gimnazijos statusas. 2015 m. mokyklai suteiktas Sigito Gedos vardas.'